คนรุ่นใหม่เป็นเอ็นพีแอลเพียบ
เครดิตบูโรส่งสัญญาณจับตากลุ่มคนรุ่นเจเนอเรชั่นเอ็กซ์และเจนวาย ดันเอ็นพีแอลพุ่งสูง
17 มิ.ย. 2559

เครดิตบูโรส่งสัญญาณจับตากลุ่มคนรุ่นเจเนอเรชั่นเอ็กซ์และเจนวาย ดันเอ็นพีแอลพุ่งสูง
นายสุรพล โอภาสเสถียร ผู้จัดการบริษัทข้อมูลเครดิตแห่งชาติ (เครดิตบูโร) เปิดเผยว่า ขณะนี้เครดิตบูโรเริ่มจะเห็นการชะลอตัวลงของสินเชื่อใหม่ตั้งแต่ไตรมาสที่ผ่านมา ซึ่งเป็นผลมาจากคุณภาพเครดิตของลูกค้าที่ลดลง และกระบวนการอนุมัติสินเชื่อที่เข้มงวดขึ้นของสถาบันการเงินท่ามกลางความกังวลใจต่อการเพิ่มขึ้นของสินเชื่อที่ไม่ก่อให้เกิดรายได้ (เอ็นพีแอล)
ในขณะเดียวกัน จํานวนการเปิดบัญชีใหม่ของกลุ่มหลัก (สินเชื่อที่อยู่อาศัย สินเชื่อรถยนต์ สินเชื่อส่วนบุคคล และบัตรเครดิต) ลดลง 7-24% ในไตรมาส 1/2559 และยอดสินเชื่อจัดชั้นกล่าวถึงเป็นพิเศษ (Special Mentionedloan : SM) และเอ็นพีแอลเพิ่มขึ้นตั้งแต่ไตรมาส 3 ของปี 2558 ซึ่งมองว่าเอ็นพีแอลของสินเชื่อที่อยู่อาศัยและสินเชื่อรถยนต์ไม่น่าเป็นกังวลมากนัก แต่จะมีความเป็นกังวลปัญหาเอ็นพีแอลกับสินเชื่อส่วนบุคคลมากกว่า
ทั้งนี้ สินเชื่อที่อยู่อาศัยมียอดสินเชื่อจัดชั้นกล่าวถึงเป็นพิเศษยังทรงตัว มีบัญชีเอ็นพีแอลเพิ่มเล็กน้อย 4% เทียบไตรมาสต่อไตรมาสในไตรมาส 1/2559 แต่ยอดผู้สมัครใหม่ในกลุ่มเจเนอเรชั่นวาย (อายุ 19-36 ปี) เพิ่มขึ้นอย่างมากในช่วง 3 ปีที่ผ่านมา และปัจจุบันคิดเป็น 51% ของบัญชีใหม่เพิ่มขึ้นจากเพียง 35% ในปี 2556 และในช่วงเดียวกันก็มีจำนวนเอ็นพีแอลที่เพิ่มขึ้น
“จำนวนผู้สมัครสินเชื่อที่อยู่อาศัยทรงตัวมาตั้งแต่ปี 2556 ขณะที่โครงการที่อยู่อาศัยมีอัตราการเติบโตอย่างรวดเร็ว ซึ่งความแตกต่างนี้อาจจะเป็นสัญญาณของการเกิดฟองสบู่ที่อยู่อาศัยก็เป็นไปได้” นายสุรพล กล่าว
ด้านสินเชื่อรถยนต์พบว่ามีบัญชีเอ็นพีแอลเพิ่มขึ้น 7% ในไตรมาส 1/2559 เนื่องจากการผลักดันเอ็นพีแอลของบัญชีกลุ่มเจเนอเรชั่นวาย เนื่องจากโครงการรถคันแรกในปี 2555 และน่ายังคงเป็นปัจจัยผลักดันให้เอ็นพีแอลเพิ่มขึ้น เนื่องจากมีการเติบโตของหนี้ในส่วนของกลุ่มเจเนอเรชั่นวาย แต่อย่างไรก็ตามการเปิดบัญชีใหม่จะมีเสถียรภาพมากขึ้นตั้งแต่นี้น่าจะยังคงทรงตัวในปี 2559
สำหรับสินเชื่อบัตรเครดิตนั้น การเพิ่มของจํานวนบัตรเครดิตของกลุ่มวัยเริ่มที่ทำงานยังคงเป็นตัวหนุนการเติบโตของสินเชื่อส่วนนี้ ทั้งยอดสินเชื่อจัดชั้นกล่าวถึงเป็นพิเศษและเอ็นพีแอลดูเหมือนเป็นไปตามปกติ และเพิ่มขึ้นเล็กน้อยในไตรมาส 1/2559 บัตรเครดิตมีสัดส่วนค่อนข้างเล็กน้อยเมื่อเทียบกับสินเชื่อรวมในกลุ่มครัวเรือน ดังนั้นจึงส่งผลกระทบต่อเอ็นพีแอล รวมในระบบไม่มากนัก
ด้านสินเชื่อส่วนบุคคลนั้นมีแนวโน้มเป็นลบมากที่สุด และมีเอ็นพีแอลเพิ่มขึ้นอย่างมากทั้งในกลุ่มเจนวายและกลุ่มเจนเอ็กซ์ (อายุ 37-51 ปี) แม้ว่าเอ็นพีแอลเพิ่งเริ่มเพิ่มขึ้นในไตรมาส 1/2559 (เพิ่มขึ้น 4%) แต่บัญชี SM เพิ่มขึ้นตั้งแต่ไตรมาส 2 ของปี 2558 และยังคงคาดว่าจะเพิ่มขึ้นต่อเนื่องจนถึงขณะนี้